เป็นอีกครั้งที่ได้มาทานร้านนี้นะคะ วันนี้ฟูจะมีรีวิวขนมทั้งหมดที่ได้ทานตั้งแต่ครั้งแรก และครั้งนี้รวมกันค่ะ ถามว่า...ฟูรู้จักร้านนี้ได้อย่างไร ต้องตอบว่าเพราะพี่ที่รู้จักเคยมาถ่ายทำคอลัมให้กับทางร้านแล้วเกิดติดอกติดใจขนมของร้านนี้เข้า โดยเฉพาะเจ้าขนมชิ้นเล็กๆที่ชื่อว่า Canele นั้นอร่อยอย่างที่รุ่นพี่ของฟูเคลมไว้จริงๆค่ะ และที่สำคัญฟูเชื่อว่าเพื่อนๆหลายคงคงเคยทานขนมของร้านนี้กันมาแล้วแต่ไม่รู้ตัวเท่านั้นเอง เพราะนอกจากทางร้านจะมีหน้าร้านเป็นของตัวเองแล้ว ยังทำส่งให้ร้านขนม และร้านกาแฟดังๆอีกหลายร้านด้วยค่ะ

- งั้นเรามาเริ่มต้นรีวิวที่ขนมชิ้นแรกที่ทำให้ฟูได้มาร้านนี้กันเลยนะคะ... "Canele" ขนมชิ้นเล็ก เนื้อด้านในจะเหนียวหนุบหนับคล้ายๆโมจิญี่ปุ่นย่างไฟแต่จะหนุบมากกว่าอีกนิด ข้างนอกกรุบกรอบฉ่ำด้วยซอสคาราเมลที่เคี่ยวอย่างดี แล้วทาเคลือบตัวขนมไว้ เวลาทานจะได้กลิ่นหอมของน้ำตาลไหม้นิดๆ รสชาติกำลังดีหวานนิด ขมหน่อยที่ปลายลิ้นเป็นรสชาติที่ทำให้ฟูอย่างหยิบชิ้นต่อไปขึ้นมาทาน เมนูนี้สามารถทานเล่นเปล่าๆได้ หรือจะทานคู่กับชา กาแฟก็เข้ากันดีค่ะ 

- ชิ้นถัดมาเป็น best seller ของทางร้านนะคะชื่อว่า "Lemon Meringue Tart" ค่ะ ราคาชิ้นละ 150 บาท ความโดดเด่นของชิ้นนี้อยู่ที่ความเบาของเนื้อเมอร์แรงค์ที่ตีจนขึ้นฟูอย่างสวยงาม ทานคู่กับเนื้อเจลลี่สีเหลืองที่ทำจากน้ำมะนาวเหลืองคั้นสด เวลาเคี้ยวจะได้กลิ่นหอมแบบหวานๆของมะนาวเหลืองขึ้นจมูก ให้ความรู้สึกสดชื่นสุดๆ เนื้อทาร์ตที่เป็นฐานนั้นไม่หนาจนกลบรสชาติของเมอร์แรงค์และมะนาวเหลืองค่ะ ดังนั้นเวลาเพื่อนๆจะบีบจะจับตัวทาร์ตขึ้นมาทานทั้งชิ้นก็ต้องระวังกันนิดหนึ่งนะคะไม่งั้นขนมจะปริแตกได้

มาต่อกันที่ชิ้นที่สามนะคะเป็นเมนู "Young coconut cakes" เนื้อเค้กเนียนนุ่มฟู กับครีมนมสดหอมกลิ่นมะพร้าวนิดๆ เนื้อครีมที่ทานนั้นจะมีชิ้นเนื้อมะพร้าวเล็กๆแทรกอยู่ ทานแล้วเพลินดีค่ะ กลิ่นมะพร้าวค่อนข้างอ่อนไปนิด แต่โดยรวมอร่อยเลยค่ะ เมนูนี้แนะนำให้ทานกับชอคโแลตร้อนๆ ทั้งอร่อยนุ่มและชุ่มคอค่ะ

ตามมาด้วยชิ้นสุดท้ายคือ Orange Poppyseed Cake ชิ้นนี้อุ่นทานแบบร้อนปานกลาง เวลาทานได้กลิ่นผิวส้มโชยอ่อนๆ แต่ถ้าทานคู่กับกาแฟอาจจะไม่ได้กลิ่นนะคะ จากทั้งหมด 4 เมนูที่ทานชิ้นนี้ค่อนข้างธรรมดาที่สุดค่ะ และเนื้อค่อนข้างแน่นทีเดียว จะทำให้อิ่มหรือฝืดคอได้หากไม่ทานคู่กับเครื่องดื่ม 

ในส่วนเครื่องดื่มฟูเลือกเป็น Hot Matcha Latte ของรุ่นพี่ฟูเป็น Iced Cappucino ต้องบอกว่าเสียดายที่เมนูเครื่องดื่มนั้นไม่ค่อยสมราคาเท่าไหร่ อย่างมัชฉะนั้นค่อนไม่มีความเข้มข้นของนมเท่าไหร่ น้ำใสแจ๋วเลย และไม่ได้กลิ่นมัชฉะเท่าที่ควร แต่สำหรับคาปูชิโนใช้ได้ค่ะ 

ที่สาขาเอกมัยจะเป็นร้านขนาดเล็กค่ะ ติดกับบ้านพักและโรงงานทำขนมของทางร้านเลย ภายในร้านจะมีโต๊ะใหญ่ 1 โต๊ะสำหรับ 6-8 ที่นั่ง โต๊ะเล็กอีก 3 โต๊ะสำหรับ 2 ที่นั่งค่ะ ด้านนอกมีโต๊ะเล็กขนาดสำหรับ 2 คนให้นั่งรับประทานขนมหรือสูบบุหรี่ได้ค่ะ

ตอนนี้ที่ร้านมีหน้าร้านของตัวเองเพิ่มอีกหลายสาขาเพิ่มความสะดวกให้กับเพื่อนๆที่สนใจอยากซื้อชิมลิ้มรสอร่อยกันได้ที่ ซอยเอกมัย 19. เซนทรัล อีสวิล และ เอมควอเทียร์ค่ะ หรือจะติดตามข่าวสารหรือเค้กเฉพาะเทศกาลได้ที่ facebook:: yspastry 

สำหรับสาขาซอยเอกมัย19 ร้านเปิดเวลา 10:00 - 20:00 น.ค่ะ ติดต่อได้ที่เบอร์ 0854822842 นะจ้ะ
